CELEX: 32017D1002
Language: hu
Date: 2017-06-07 00:00:00
Title: A Bizottság (EU) 2017/1002 határozata (2017. június 7.) a „Szabjunk gátat a szélsőségességnek” elnevezésű javasolt polgári kezdeményezésről (az értesítés a C(2017) 4105. számú dokumentummal történt)

15.6.2017   
            
            
               HU
            
            
               Az Európai Unió Hivatalos Lapja
            
            
               L 152/1
            
         A BIZOTTSÁG (EU) 2017/1002 HATÁROZATA
   (2017. június 7.)
   a „Szabjunk gátat a szélsőségességnek” elnevezésű javasolt polgári kezdeményezésről
   
      
         (az értesítés a C(2017) 4105. számú dokumentummal történt)
      
   
   (Csak a német nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
   mivel:
   
               (1)
            
            
               A „Szabjunk gátat a szélsőségességnek” elnevezésű javasolt polgári kezdeményezés tárgyának megjelölésében a következő szerepel: „Fölkérjük az Európai Bizottságot, hogy tegyen jogalkotási javaslatot a szélsőségesség – mindenekelőtt a belső piacra nézve – hátrányos következményeinek megelőzése érdekében”.
            
         
               (2)
            
            
               A javasolt polgári kezdeményezés céljainak megjelölése: „Az uniós jog javasolt rendelkezéseinek értelmében a tagállamok: (1) alkalmazzanak pozitív motivációt, hogy biztosítsák a belső piacon jelentkező szélsőségesség azonosítását és kiküszöbölését; (2) biztosítsák az átláthatóságot, hogy a polgárok és a vállalkozások könnyebben észlelhessék a szélsőségesség (pénzügyi) támogatásának eseteit; valamint (3) alkalmazzanak munkajogi és kártérítési rendelkezéseket a szélsőségességgel szembeni hatékony fellépés érdekében a belső piacon.”
            
         
               (3)
            
            
               Az EUMSZ 114. cikke alapján a Szerződések végrehajtása céljából uniós jogi aktusok fogadhatók el, melyek a tagállamok egyes törvényi, rendeleti vagy közigazgatási rendelkezéseinek közelítésére vonatkoznak, és tárgyuk a belső piac megteremtése és működése.
            
         
               (4)
            
            
               Mindazonáltal a Bíróság állandó ítélkezési gyakorlata értelmében az EUMSZ 114. cikkére való hivatkozás csak abban az esetben indokolt, ha a tagállamok törvényi, rendeleti és közigazgatási rendelkezései között olyan különbségek vannak, amelyek akadályt jelentenek az alapvető szabadságok tekintetében, és ezáltal közvetlenül hatnak a belső piac működésére, ugyanakkor a nemzeti szabályozások közötti eltérések egyszerű megállapítása nem elegendő. Ha egy intézkedés célja a nemzeti szabályozások eltérő alakulásából adódó jövőbeni kereskedelmi akadályok megelőzése, akkor az ilyen akadályok keletkezésének valószínűnek kell lennie, és a kérdéses intézkedésnek ezen akadályok megelőzésére kell irányulnia.
            
         
               (5)
            
            
               A munkajogi intézkedéseket illetően az EUMSZ 153. cikke egy olyan uniós jogi aktus jogalapjaként szolgálhat, amely a munkavállalók védelmére vonatkozó rendelkezéseket állapít meg munkaviszonyuk megszüntetése esetén. Hasonlóképpen, az EUMSZ 19. cikke olyan intézkedések jogalapjaként szolgálhat, amelyek célja nevezetesen a faji vagy etnikai származáson, valláson vagy meggyőződésen alapuló – többek között a munkahelyen előforduló – megkülönböztetés elleni küzdelem.
            
         
               (6)
            
            
               Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja, minden polgárnak joga van ahhoz, hogy részt vegyen az Unió demokratikus életében az európai polgári kezdeményezés révén.
            
         
               (7)
            
            
               E célból a polgári kezdeményezésre alkalmazandó eljárásoknak és feltételeknek világosnak, egyszerűnek, felhasználóbarátnak és a polgári kezdeményezés jellegével arányosnak kell lenniük annak érdekében, hogy bátorítsák a polgárok részvételét és elérhetőbbé tegyék az Uniót.
            
         
               (8)
            
            
               Ezen okokból helyénvaló úgy tekinteni, hogy a javasolt polgári kezdeményezés nem esik nyilvánvalóan a Bizottság azon hatáskörén kívül, hogy a Szerződések végrehajtásához a rendelet 4. cikke (2) bekezdése b) pontjának megfelelően uniós jogi aktusra irányuló javaslatot nyújtson be.
            
         
               (9)
            
            
               A „Szabjunk gátat a szélsőségességnek” elnevezésű javasolt polgári kezdeményezést ezért nyilvántartásba kell venni. A javasolt polgári kezdeményezést támogató nyilatkozatok ugyanakkor a Szerződések végrehajtását kizárólag a (3) és (5) preambulumbekezdésben meghatározott hatályon belül célzó uniós jogi aktusokra irányuló javaslatok Bizottság általi előterjesztésének kezdeményezése céljából gyűjthetők,
            
         ELFOGADTA EZT A HATÁROZATOT:
   1. cikk
   (1)   A „Szabjunk gátat a szélsőségességnek” elnevezésű javasolt polgári kezdeményezés nyilvántartásba vétele megtörtént.
   (2)   E javasolt polgári kezdeményezéshez támogató nyilatkozatok gyűjthetők azon felismerés alapján, hogy annak célja a Szerződések végrehajtását célzó uniós jogi aktusokra irányuló javaslatok Bizottság általi előterjesztésének kezdeményezése:
   
               —
            
            
               a tagállamok azon törvényi, rendeleti és közigazgatási rendelkezéseinek közelítése céljából, amelyek tárgya a belső piac létrehozása, illetve működése,
            
         
               —
            
            
               azon rendelkezések megállapítása céljából, amelyek a munkavállalók védelmére vonatkoznak munkaviszonyuk megszüntetése esetén,
            
         
               —
            
            
               valamint a megkülönböztetés elleni küzdelem céljából.
            
         2. cikk
   Ez a határozat 2017. június 12-én lép hatályba.
   3. cikk
   E határozat címzettjei a „Szabjunk gátat a szélsőségességnek” elnevezésű javasolt polgári kezdeményezés szervezői (a polgári bizottság tagjai), akiket Seyran ATEȘ és Sebastian REIMER képvisel kapcsolattartóként.
   
      Kelt Brüsszelben, 2017. június 7-én.
      
         
            a Bizottság részéről
         
         Frans TIMMERMANS
         
            első alelnök
         
      
   
   
      (1)  HL L 65., 2011.3.11., 1. o.